A BIZOTTSÁG 1170/2009/EK RENDELETE
(2009. november 30.)
a 2002/46/EK európai parlamenti és tanácsi irányelvnek és az 1925/2006/EK európai parlamenti és tanácsi rendeletnek az élelmiszerekhez, köztük az étrend-kiegészítőkhöz hozzáadható vitaminok és ásványi anyagok, valamint ezek formái listáinak tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az étrend-kiegészítőkre vonatkozó tagállami jogszabályok közelítéséről szóló, 2002. június 10-i 2002/46/EK európai parlamenti és tanácsi irányelvre (1) és különösen annak 4. cikke (5) bekezdésére,
tekintettel a vitaminok, ásványi anyagok és bizonyos egyéb anyagok élelmiszerekhez történő hozzáadásáról szóló, 2006. december 20-i 1925/2006/EK európai parlamenti és tanácsi rendeletre (2) és különösen annak 3. cikke (3) bekezdésére,
az Európai Élelmiszerbiztonsági Hatósággal folytatott konzultációt követően,
mivel:
(1)
A 2002/46/EK irányelv I. és II. melléklete tartalmazza az étrend-kiegészítők előállításához felhasználható vitaminoknak és ásványi anyagoknak, valamint ezek felhasználható formáinak a listáit. A listák módosítását az említett irányelv 4. cikkében meghatározott követelményeknek megfelelően és a 13. cikk (3) bekezdésében szereplő eljárással összhangban kell elfogadni.
(2)
Az 1925/2006/EK rendelet I. és II. melléklete tartalmazza az élelmiszerekhez hozzáadható vitaminoknak és ásványi anyagoknak, valamint ezek felhasználható formáinak a listáit. A listák módosítását az említett rendelet 3. cikkében meghatározott követelményeknek megfelelően és a 14. cikk (3) bekezdésében szereplő eljárással összhangban kell elfogadni.
(3)
Az Európai Élelmiszerbiztonsági Hatóság új vitamin- és ásványianyag-formákat értékelt. Azokat az anyagokat, melyekről a Hatóság kedvező tudományos véleményt adott ki, és amelyek megfelelnek a 2002/46/EK irányelvben és az 1925/2006/EK rendeletben meghatározott követelményeknek, fel kell venni az említett jogszabályokban szereplő listákra.
(4)
Az érdekelt felek véleményét kikérték, és azok észrevételeit figyelembe vették.
(5)
Az Európai Élelmiszerbiztonsági Hatóság tudományos értékelése alapján helyénvaló egyes vitaminok és ásványi anyagok azonosítására részletes leírásokat bevezetni.
(6)
Ezért a 2002/46/EK irányelvet és az 1925/2006/EK rendeletet ennek megfelelően módosítani kell.
(7)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 2002/46/EK irányelv I. és II. melléklete helyébe az ezen rendelet I. és II. mellékletének szövege lép.
2. cikk
A 1925/2006/EK rendelet a következőképpen módosul:
1.
Az I. mellékletben a lista 2. pontja a „bór” szóval egészül ki.
2.
A II. melléklet helyébe e rendelet III. mellékletének szövege lép.
3. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
E rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. november 30-án.